b'\n_START_ARTICLE_\nTatjana Juma\xc5\xa1eva\n_START_PARAGRAPH_\nTatjana Borissovna Juma\xc5\xa1eva, varem (1990\xe2\x80\x932002) Tatjana Djat\xc5\xa1enko, s\xc3\xbcnninimi Tatjana Jeltsina, (vene keeles \xd0\xa2\xd0\xb0\xd1\x82\xd1\x8c\xd1\x8f\xd0\xbd\xd0\xb0 \xd0\x91\xd0\xbe\xd1\x80\xd0\xb8\xd1\x81\xd0\xbe\xd0\xb2\xd0\xbd\xd0\xb0 \xd0\xae\xd0\xbc\xd0\xb0\xd1\x88\xd0\xb5\xd0\xb2\xd0\xb0; s\xc3\xbcndinud 17. jaanuaril 1960 Sverdlovskis Vene NFSV-s) on Venemaa ettev\xc3\xb5tja, President Jeltsini fondi juht ja endine Venemaa presidendi aparaadi t\xc3\xb6\xc3\xb6taja._NEWLINE_Ta on Venemaa esimese presidendi Boriss Jeltsini fondi direktor ja \xc3\xbcks asutajatest 2000. aastal. Koos abikaasa Valentin Juma\xc5\xa1eviga on ta ehitusfirma omanik ja kinnisvaraomanik Moskva eliitpiirkonnas. Juma\xc5\xa1evitele kuulub 50% Moskva Siti \xc3\xa4rikeskuses asuvast moodsast pilvel\xc3\xb5hkujast Imperia Tower._NEWLINE_Tatjana Jeltsina l\xc3\xb5petas 1983. aastal Lomonossovi-nimelise Moskva Riikliku \xc3\x9clikooli arvutusliku matemaatika ja k\xc3\xbcberneetika teaduskonna._NEWLINE_Aastatel 1996\xe2\x80\x931999 oli Tatjana Djat\xc5\xa1enko Venemaa F\xc3\xb6deratsiooni presidendi Boriss Jeltsini n\xc3\xb5uandja ja 2000\xe2\x80\x932001 Venemaa F\xc3\xb6deratsiooni presidendi administratsiooni juhi Aleksandr Volo\xc5\xa1ini n\xc3\xb5uandja.\n_START_SECTION_\nIsiklikku\n_START_PARAGRAPH_\nTatjana Juma\xc5\xa1eva on Boriss Jeltsini ja Naina Jeltsina t\xc3\xbctar. Tatjana teine abikaasa oli suur\xc3\xa4rimees Leonid Djat\xc5\xa1enko ning kolmas abikaasa \xe2\x80\x93 ajakirjanik, hilisem poliitik ja kinnisvaraarendaja Valentin Juma\xc5\xa1ev (abielu s\xc3\xb5lmiti 2002. aastal). Tatjana Juma\xc5\xa1eval on kolm last: Boriss Jeltsin (s\xc3\xbcndinud 1981), Gleb Djat\xc5\xa1enko (1995) ja Marija Juma\xc5\xa1eva (2002)._NEWLINE_2009. aastal said Juma\xc5\xa1evid Austria kodakondsuse.'